  Анжелика Тихонова корреспондент Журналистъёслы кивалтэтлэсь премия кылдыны быгатоз Удмуртиын. Сое ньыль номинациосъя сётъяны малпало. 10-тӥ толшоре журналистъёсын пумиськылыкуз со сярысь вераз элькунысьтымы печатья но калыке ивортодэт вӧлмытонъя агентстволэн кивалтӥсез Алексей Воронцов. «Ми литература удысын кадь ик журналистика удысын но премиос сётъян понна ужкагазъёс дасям. Туннэ нуналлы ваньаз сямен министерствоосын но удысэтъёсын кылтупатӥм ини. Ужпумез 2017-тӥ арлы кельтыны пумкылъян кутэмын», — пусйиз Воронцов. Премиосты сётон коньдон висъян ужпумъёсын герӟаськемын бере, али со ласянь юанъёсты сэрттыны-пертчыны кулэ. Чакламын ньыль номинациос — радиоын, телевидениын, газетын но вотэс изданиын потэм устоез материал. Вормисьёслы коньдонлэн быдӟалаез гожъясьёслы, драматургъёслы, кылбурчиослы сётъяськись премиос быдӟагес ик луоз. Литература удысын премиез туэ басьтӥзы Вячеслав Ар-Серги, Владимир Мирошниченко, Владимир Михайлов но Ульфат Бадретдинов. Озьы ик печатья но калыке ивортодэт вӧлмытонъя агентстволэн кивалтӥсез Пастухов урамысь Печатья юртлэн азинскон сюресэз сярысь вераз. Тегъёс: Мерлык Ижкар АлексейВоронцов СМИ премия  